CELEX: E2009C0235
Language: fi
Date: 2009-05-20 00:00:00
Title: EFTAn valvontaviranomaisen päätös N:o 235/09/KOL, tehty 20 päivänä toukokuuta 2009 , tilapäisestä pientukiohjelmasta (Norja)

19.2.2011   
            
            
               FI
            
            
               Euroopan unionin virallinen lehti
            
            
               L 46/59
            
         EFTAn VALVONTAVIRANOMAISEN PÄÄTÖS
   N:o 235/09/KOL,
   tehty 20 päivänä toukokuuta 2009,
   tilapäisestä pientukiohjelmasta
   (Norja)
   EFTAn VALVONTAVIRANOMAINEN (1), joka
   OTTAA HUOMIOON Euroopan talousalueesta tehdyn sopimuksen (2), ja erityisesti sen 61–63 artiklan sekä pöytäkirjan 26,
   OTTAA HUOMIOON EFTAn jäsenvaltioiden välisen, valvontaviranomaisen ja tuomioistuimen perustamista koskevan sopimuksen (3) ja erityisesti sen 24 artiklan,
   OTTAA HUOMIOON valvonta- ja tuomioistuinsopimuksen pöytäkirjassa 3 olevan I osan 1 artiklan 3 kohdan ja II osan 4 artiklan 3 kohdan (4),
   OTTAA HUOMIOON valvontaviranomaisen suuntaviivat ETA-sopimuksen 61 ja 62 artiklan soveltamisesta ja tulkinnasta (5) ja erityisesti osan VIII – Finanssikriisiä koskevat tilapäiset säännöt – Tilapäiset puitteet valtiontukitoimenpiteille rahoituksen saatavuuden turvaamiseksi tämänhetkisessä finanssi- ja talouskriisissä (6), muutettu 22 päivänä huhtikuuta 2009 tehdyllä valvontaviranomaisen päätöksellä N:o 190/09/KOL (7),
   OTTAA HUOMIOON valvonta- ja tuomioistuinsopimuksen pöytäkirjassa 3 olevan II osan 27 artiklassa tarkoitetuista täytäntöönpanosäännöksistä 14 päivänä heinäkuuta 2004 tehdyn valvontaviranomaisen päätöksen N:o 195/04/KOL (8),
   sekä katsoo seuraavaa:
   I   TOSISEIKAT
   
   1.   Menettely
   
   Norjan viranomaiset ilmoittivat tilapäisestä pientukiohjelmasta pöytäkirjassa 3 olevan I osan 1 artiklan 3 kohdan mukaisesti 2 päivänä huhtikuuta 2009 päivätyllä kirjeellä (tapahtuma N:o 514308).
   2.   Ehdotettujen toimenpiteiden kuvaus
   
   2.1   Tukitoimenpiteen tavoitteet
   
   Norjan viranomaiset ovat ilmoittaneet, että talouskriisi on alkanut vaikuttaa maan reaalitalouteen. Ilmoitettu toimenpide on osa laajempaa toimenpidekokonaisuutta (9), jonka tarkoituksena on poistaa Norjan taloudessa oleva vakava häiriö. Ilmoitetusta ohjelmasta on mahdollista myöntää pieniä tukimääriä yrityksille, jotka joutuvat yhtäkkiä toteamaan, etteivät ne saa tarpeeksi tai ollenkaan luottoa. Tämä voi auttaa poistamaan Norjan taloudessa olevan vakavan häiriön.
   Järjestelmä perustuu nimenomaisesti ETA-sopimuksen 61 artiklan 3 kohdan b alakohtaan ja tukeutuu tilapäisten puitteiden 4.2 kohtaan ”Tuen rajattu yhteismarkkinoille soveltuva määrä”.
   2.2   Tuen luonne ja muoto
   
   Tuki annetaan läpinäkyvinä tukimuotoina, kuten yleisen ryhmäpoikkeusasetuksen (10) 5 artiklassa on määritelty, ja erityisesti suorina avustuksina, takaisin maksettavina avustuksina, korkotukina ja tuettuina julkisina lainoina, joissa on tukiosuus, joka lasketaan valvontaviranomaisten tuen myöntämispäivänä soveltaman viitekoron perusteella (11), sekä valtiontakauksina.
   Innovation Norwayn hallinnoimaa takausjärjestelmää sovelletaan tavallisesti ETA-sopimuksen liitteessä XV mainitun vähämerkityksistä tukea koskevan säädöksen mukaisesti (12). Tämä merkitsee muun muassa sitä, että myönnettävät yksittäiset tuet yrityksille, jotka eivät ole vaikeuksissa olevia yrityksiä, katsotaan läpinäkyväksi vähämerkityksiseksi tueksi, kun ohjelmaan kuuluvan lainan taattu osuus on enintään 1 500 000 euroa yritystä kohden (750 000 euroa yritystä kohden liikennealalla). Yli 1 500 000 euron lainojen valtiontakaukseen sisältyvän tuen määrän laskemista varten ja tilapäisten puitteiden 4.3.2 kohdan a alakohdan alaviitteen viimeisen virkkeen kuvaaman mahdollisuuden mukaisesti Norjan viranomaiset käyttävät vertailukohtana tilapäisten puitteiden liitteessä vahvistettuja safe harbour -maksuja. Riippumatta siitä, myönnetäänkö takaukset pk-yrityksille vai suurille yrityksille, takaukseen sisältyvän tuen vuotuinen määrä lasketaan muutettujen tilapäisten puitteiden liitteessä vahvistettujen safe harbour -maksujen ja Norjan viranomaisten määräämien vuotuisten maksujen erotuksena.
   2.3   Tukitoimenpiteiden kansallinen oikeusperusta
   
   Ohjelman oikeusperustan muodostavat St.prp.nr. 1 (2008–2009) kauppa- ja teollisuusministeriölle ja kirje ministeriöltä Innovation Norwaylle (”Oppdragsbrev Innovasjon Norge”).
   Ohjelma tulee voimaan valvontaviranomaisen hyväksyttyä sen.
   2.4   Tukiohjelman hallinnointi
   
   Ilmoitettua ohjelmaa hallinnoi Innovation Norway.
   2.5   Ohjelman talousarvio ja kesto
   
   Norjan viranomaiset ovat ilmoittaneet, että tässä vaiheessa ei ole mahdollista antaa vuotuista talousarviota ilmoitetusta menettelystä, sillä Innovation Norwayn yleistä talousarviota on suurennettu ilman, että ilmoitettuun tukiohjelmaan ohjattua määrärahaa olisi yksilöity.
   Tähän tukiohjelmaan kuuluvaa tukea voidaan myöntää 31 päivään joulukuuta 2010.
   2.6   Tuensaaja
   
   Tukiohjelma koskee pk-yrityksiä ja suuria yrityksiä koko Norjan valtion alueella.
   Norjan viranomaiset vahvistavat, että tästä tukiohjelmasta ei myönnetä tukea suurille yrityksille, jotka olivat 1 päivänä heinäkuuta 2008 valtiontuesta vaikeuksissa olevien yritysten pelastamiseksi ja rakenneuudistukseksi annettujen valvontaviranomaisen suuntaviivojen 2.1 kohdassa tarkoitettuja vaikeuksissa olevia yrityksiä, eikä pk-yrityksille, jotka olivat tuona ajankohtana yleisen ryhmäpoikkeusasetuksen 1 artiklan 7 kohdassa tarkoitettuja vaikeuksissa olevia yrityksiä.
   Tukiohjelmaa voidaan soveltaa yrityksiin, jotka eivät olleet vaikeuksissa 1 päivänä heinäkuuta 2008, mutta ovat joutuneet vaikeuksiin sen jälkeen maailmanlaajuisen finanssi- ja talouskriisin seurauksena.
   2.7   Alakohtainen soveltamisala, vientituen ja sellaisen tuen, jolla suositaan kotimaisia tuotteita tuontituotteiden kustannuksella, poissulkeminen
   
   Tilapäinen pientukiohjelma koskee kaikkia aloja lukuun ottamatta tilapäisten puitteiden 4.2.2 kohdan 38 alakohdan g alakohdassa mainittuja poissuljettuja aloja. Vientituki ja tuki, jolla suositaan kotimaisia tuotteita tuontituotteiden kustannuksella, eivät kuulu tukiohjelman soveltamisalaan (tilapäisten puitteiden 4.2.2 kohdan d alakohta).
   2.8   Tukiohjelman peruspiirteet
   
   Norjan viranomaiset vahvistavat, että uusi tukiohjelma täyttää tilapäisten puitteiden pienten, yhteismarkkinoille soveltuvien tukimäärien myöntämistä koskevan 4.2.2 kohdan kaikki edellytykset. Erityisesti:
   
               —
            
            
               tuki ei saa olla bruttomäärältään suurempi kuin 500 000 euroa (ennen verojen tai muiden maksujen vähentämistä) yritystä kohti. Jos tukea myönnetään muussa muodossa kuin avustuksena, tuen määrä on tuen bruttoavustusekvivalentti;
            
         
               —
            
            
               Innovation Norwayn on saatava ennen tuen myöntämistä kyseisiltä yrityksiltä kirjallisessa tai sähköisessä muodossa ilmoitus muista vähämerkityksisistä tuista ja tämän toimenpiteen mukaisista tuista, jotka on saatu kuluvan verovuoden aikana. Innovation Norway tarkastaa, ettei yrityksen 1 päivästä tammikuuta 200831 päivään joulukuuta 2010 saaman tuen kokonaismäärä ylitä tuen vuoksi 500 000 euron enimmäismäärää;
            
         
               —
            
            
               tuki myönnetään viimeistään 31 päivänä joulukuuta 2010;
            
         
               —
            
            
               tukiohjelmasta ei myönnetä vientitukea eikä tukea, jolla suositaan kotimaisia tuotteita tuontituotteiden kustannuksella;
            
         
               —
            
            
               jos tämä tuki yhdistetään muiden yhteismarkkinoille soveltuvien tukien kanssa, asiaa koskevissa suuntaviivoissa tai ryhmäpoikkeusasetuksissa mainittuja tuen enimmäisintensiteettejä noudatetaan;
            
         
               —
            
            
               tämän tukiohjelman tukia ei myönnetä suurille yrityksille, jotka olivat 1 päivänä heinäkuuta 2008 valtiontuen suuntaviivojen luvun ’Tuki vaikeuksissa olevien yritysten pelastamiseksi ja rakenneuudistukseksi’ 2.1 kohdassa tarkoitettuja vaikeuksissa olevia yrityksiä, eikä pk-yrityksille, jotka olivat kyseisenä päivänä yleisen ryhmäpoikkeusasetuksen, sellaisena kuin se on sisällytettynä ETA-sopimukseen, 1 artiklan 7 kohdassa tarkoitettuja vaikeuksissa olevia yrityksiä.
            
         2.9   Seuranta ja raportointi
   
   Norjan viranomaiset vahvistavat, että tilapäisten puitteiden seuranta- ja raportointisääntöjä noudatetaan.
   II   ARVIOINTI
   
   1.   Onko kyse valtiontuesta?
   
   ETA-sopimuksen 61 artiklan 1 kohdassa määrätään seuraavaa:
   
      ”1   Jollei tässä sopimuksessa toisin määrätä, EY:n jäsenvaltion tai EFTA-valtion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu tämän sopimuksen toimintaan, siltä osin kuin se vaikuttaa sopimuspuolten väliseen kauppaan.”
   
   Tukeen käytetään valtion varoja, sillä ilmoitettu tukiohjelma rahoitetaan Norjan valtion talousarviosta. Toimenpide on valikoiva, sillä tukea myönnetään vain tietyille yrityksille. Toimenpide tuo tuensaajien saataville rajattuja määriä tukea, joka ei muuten olisi niiden saatavilla, joten toimenpide hyödyttää tuensaajia. Toimenpide vaikuttaa ETA-maiden väliseen kauppaan, sillä tukiohjelma ei koske ainoastaan sellaisia tuensaajia, jotka toimivat aloilla, joilla ei käydä ETA-alueen sisäistä kauppaa.
   Edellä esitetyn perusteella valvontaviranomainen päättelee, että tukiohjelma on ETA-sopimuksen 61 artiklan 1 kohdassa tarkoitettua valtiontukea.
   2.   Menettelyvaatimukset
   
   Pöytäkirjassa 3 olevan I osan 1 artiklan 3 kohdan mukaan ”EFTAn valvontaviranomaiselle on ilmoitettava tuen myöntämistä tai muuttamista koskevasta suunnitelmasta niin ajoissa, että se voi esittää huomautuksensa (…). Asianomainen valtio ei saa panna ehdottamiaan toimenpiteitä täytäntöön ennen kuin menettelyn tuloksena on saatu aikaan lopullinen päätös.”
   Ilmoittamalla tilapäisestä pientukiohjelmasta 2 päivänä huhtikuuta 2009 päivätyllä kirjeellä (tapahtuma N:o 514308) Norjan viranomaiset ovat noudattaneet ilmoitusvaatimusta. Viranomaiset ovat lisäksi ilmoittaneet, että ne eivät pane tukiohjelmaa täytäntöön ennen kuin valvontaviranomainen on hyväksynyt sen ja että ne siten noudattavat toimenpidekieltoa.
   Valvontaviranomainen toteaa sen vuoksi, että Norjan viranomaiset ovat noudattaneet pöytäkirjassa 3 olevan I osan 1 artiklan 3 kohdan mukaisia velvoitteitaan.
   3.   Tuen sääntöjenmukaisuus
   
   Valvontaviranomainen on arvioinut ilmoitetun toimenpiteen yhteensopivuuden ETA-sopimuksen 61 artiklan 3 kohdan b alakohdan ja tilapäisten puitteiden kanssa.
   Hyväksyessään tilapäiset puitteet valvontaviranomainen vahvisti (4.1 kohdan 33 alakohta), että ”valvontaviranomainen ottaa huomioon tämänhetkisen rahoituskriisin vakavuuden ja sen vaikutukset EFTA-valtioiden kokonaistalouteen ja katsoo, että tietynlaiset valtiontuet ovat perusteltuja ja ne voidaan vaikeuksien ratkaisemiseksi katsoa rajoitetun ajan soveltuviksi ETA-sopimuksen toimintaan ETA-sopimuksen 61 artiklan 3 kohdan b alakohdan nojalla”.
   Ilmoitetun toimenpiteen on tarkoitus korjata vakava häiriö EFTA-valtion taloudessa, ja se on suunniteltu vastaamaan tilapäisten puitteiden ylimääräisen tukikategorian (”Tuen rajattu yhteismarkkinoille soveltuva määrä”) 4.2.2 kohdassa kuvattuja edellytyksiä.
   Valvontaviranomainen katsoo, että ilmoitettu toimenpide täyttää kaikki tilapäisten puitteiden edellytykset. Erityisesti:
   
               —
            
            
               Tuki ei saa ylittää yrityskohtaista 500 000 EUR enimmäismäärää (tilapäisten puitteiden 4.2.2 kohdan a ja f alakohtien mukaisesti).
            
         
               —
            
            
               Tuki myönnetään ohjelmana (tilapäisten puitteiden 4.2.2 kohdan b alakohdan mukaisesti).
            
         
               —
            
            
               Tuki myönnetään yrityksille, jotka eivät olleet vaikeuksissa (13)1 päivänä heinäkuuta 2008; tukea voidaan myöntää yrityksille, jotka eivät olleet vaikeuksissa kyseisenä päivänä mutta jotka ovat joutuneet vaikeuksiin sen jälkeen maailmanlaajuisen finanssi- ja talouskriisin seurauksena (tilapäisten puitteiden 4.2.2 kohdan c alakohdan mukaisesti).
            
         
               —
            
            
               Vientituki ja tuki, jolla suositaan kotimaisia tuotteita tuontituotteiden kustannuksella eivät kuulu tukiohjelman soveltamisalaan (tilapäisten puitteiden 4.2.2 kohdan d alakohdan mukaisesti).
            
         
               —
            
            
               Tuki myönnetään viimeistään 31 päivänä joulukuuta 2010 (tilapäisen puitteiden 4.2.2 kohdan e alakohta).
            
         
               —
            
            
               Tilapäisissä puitteissa annettuja seuranta- ja raportointisääntöjä noudatetaan (tilapäisten puitteiden 4.7 kohdan 59 alakohta).
            
         Sen vuoksi valvontaviranomainen katsoo, että ilmoitettu toimenpide on välttämätön, asianmukainen ja oikeasuhteinen EFTA-valtion taloudessa olevan vakavan häiriön korjaamiseksi, kuten tilapäisten puitteiden 4.1 kohdassa on määritelty.
   4.   Päätelmä
   
   Edellä olevan arvioinnin perusteella valvontaviranomainen katsoo, että tilapäinen pientukiohjelma, jonka Norjan viranomaiset aikovat ottaa käyttöön, on tilapäisten puitteiden määräysten mukainen ja soveltuu ETA-sopimuksen toimintaan sopimuksen 61 artiklan mukaisesti.
   Norjan viranomaisia muistutetaan siitä, että ne ovat velvollisia toimittamaan vuosikertomuksen ohjelman täytäntöönpanosta pöytäkirjassa 3 olevan II osan 21 artiklan ja päätöksen N:o 195/04/KOL 6 artiklan mukaisesti.
   Norjan viranomaisia muistutetaan myös siitä, että valvontaviranomaiselle on ilmoitettava suunnitelmista muuttaa tätä ohjelmaa,
   ON TEHNYT TÄMÄN PÄÄTÖKSEN:
   1 artikla
   EFTAn valvontaviranomainen on päättänyt olla vastustamatta tilapäistä pientukiohjelmaa ETA-sopimuksen 61 artiklan 3 kohdan b alakohdan perusteella.
   2 artikla
   Tämä päätös on osoitettu Norjan kuningaskunnalle.
   3 artikla
   Ainoastaan englanninkielinen teksti on todistusvoimainen.
   
      Tehty Brysselissä 20 päivänä toukokuuta 2009.
      
         
            EFTAn valvontaviranomaisen puolesta
         
         Per SANDERUD
         
            Puheenjohtaja
         
         Kurt JÄGER
         
            Kollegion jäsen
         
      
   
   
      (1)  Jäljempänä ’valvontaviranomainen’.
   
      (2)  Jäljempänä ’ETA-sopimus’.
   
      (3)  Jäljempänä ’valvonta- ja tuomioistuinsopimus’.
   
      (4)  Jäljempänä ’pöytäkirja 3’.
   
      (5)  Suuntaviivat ETA-sopimuksen 61 ja 62 artiklan sekä valvonta- ja tuomioistuinsopimuksen pöytäkirjassa 3 olevan 1 artiklan soveltamista ja tulkitsemista varten, valvontaviranomainen hyväksynyt ja antanut 19 päivänä tammikuuta 1994 (EYVL L 231, 3.9.1994, s. 1, ja ETA-täydennysosa N:o 32, 3.9.1994, s. 1), jäljempänä ’valtiontuen suuntaviivat’. Valtiontuen suuntaviivojen ajantasaistettu versio on saatavilla valvontaviranomaisen verkkosivuilla: http://www.eftasurv.int/fieldsofwork/fieldstateaid/guidelines/.
   
      (6)  Jäljempänä ’tilapäiset puitteet’.
   
      (7)  EUVL L 15, 20.1.2011, s. 26, ja ETA-täydennysosa N:o 3, 20.1.2011, s. 31.
   
      (8)  EUVL L 139, 25.5.2006, s. 37, ja ETA-täydennysosa N:o 26, 25.5.2006, s. 1, sellaisena kuin se on muutettuna valvontaviranomaisen päätöksellä N:o 319/05/KOL, tehty 14 päivänä joulukuuta 2005 (EUVL L 113, 27.4.2006, s. 24, ja ETA-täydennysosa N:o 21, 27.4.2006, s. 46).
   
      (9)  Norjan hallitus puuttui Norjan työmarkkinoilla ilmeneviin ongelmiin ja muutti vuoden 2009 talousarviota muutoksia koskevalla budjettiehdotuksella (St.prp. nr.37 (2008–2009) (valkoinen kirja). Vaikka tilapäinen pientukiohjelma ei varsinaisesti ole osa budjettiehdotusta St.prp. nr. 37 (2008–2009), se rahoitetaan Innovation Norwaylle kyseisessä ehdotuksessa myönnetyistä lisämäärärahoista.
   
      (10)  Sisällytetty ETA-sopimuksen liitteeseen XV (Valtion tuki) ETA:n sekakomitean päätöksellä N:o 120/2008 (EUVL L 339, 18.12.2008, s. 111, ja ETA-täydennysosa N:o 79, 18.12.2008, s. 20).
   
      (11)  Viitekorot lasketaan 17 päivänä joulukuuta 2008 tehdyllä valvontaviranomaisen päätöksellä N:o 788/08/KOL muutettujen valvontaviranomaisen valtiontukisuuntaviivojen viite- ja diskonttokorkojen laskentamenetelmää koskevan luvun mukaisesti. Sovellettavan viitekoron selvittämiseksi oikeat marginaalit on lisättävä peruskorkoon. Voimassa olevat peruskorot julkaistaan valvontaviranomaisen verkkosivuilla.
   
      (12)  Perustamissopimuksen 87 ja 88 artiklan soveltamisesta vähämerkityksiseen tukeen 15 päivänä joulukuuta 2006 annettu komission asetus (EY) N:o 1998/2006 (EUVL L 379, 28.12.2006, s. 5); sisällytettiin ETA-sopimuksen liitteeseen XV (Valtion tuki) ETA:n sekakomitean päätöksellä N:o 29/2007 (EUVL L 209, 9.8.2007, s. 52, ja ETA-täydennysosa N:o 38, 9.8.2007, s. 34).
   
      (13)  Suurten yritysten osalta ks. vaikeuksissa olevien yritysten rakenneuudistukseksi myönnettävää tukea koskevat suuntaviivat, 2.1 kohta. Pk-yritysten osalta ks. yleisen ryhmäpoikkeusasetuksen määritelmää koskeva 1 artiklan 7 kohta.